ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ Ετήσια έκθεση προόδου σχετικά με τις δραστηριότητες των κοινών επιχειρήσεων των Κοινών Τεχνολογικών Πρωτοβουλιών (ΚΕ των ΚΤΠ) το 2012 /* COM/2013/0935 final */





ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ Ετήσια έκθεση προόδου σχετικά με τις δραστηριότητες των κοινών επιχειρήσεων των Κοινών Τεχνολογικών Πρωτοβουλιών (ΚΕ των ΚΤΠ) το 2012 1. Εισαγωγή - Οι Kοινές Tεχνολογικές Πρωτοβουλίες είναι συμπράξεις μεταξύ δημόσιου και ιδιωτικού τομέα στη βιομηχανική έρευνα, σε ευρωπαϊκό επίπεδο, οι οποίες έχουν πλέον καθιερωθεί και έχουν επιτύχει κανονικό ρυθμό υλοποίησης. Συστάθηκαν την περίοδο 2007-2008 στο πλαίσιο του εβδόμου προγράμματος πλαισίου[1] σε πέντε στρατηγικούς τομείς — αεροναυτική και αερομεταφορές, δημόσια υγεία, τεχνολογίες κυψελών καυσίμου και υδρογόνου, ενσωματωμένα συστήματα πληροφορικής και νανοηλεκτρονική. Δίνοντας τη δυνατότητα στις επιχειρήσεις, στην ερευνητική κοινότητα και, σε ορισμένες περιπτώσεις, στις ρυθμιστικές αρχές και στην ΕΕ να καθορίσουν κοινά θεματολόγια έρευνας και να επενδύσουν σε μεγάλης κλίμακας πολυεθνικές ερευνητικές δραστηριότητες, οι ΚΤΠ αποτελούν απτά επιτεύγματα της Ευρωπαϊκής Ένωσης για την ενίσχυση της ενωσιακής ανταγωνιστικότητας με βάση την εφαρμογή στη πράξη της επιστημονικής αριστείας, της διαφάνειας και της καινοτομίας. Τα πρώτα έτη της δραστηριότητάς τους καταδεικνύουν επίσης ότι οι ΚΤΠ αποτελούν μια θετική απάντηση στην ανάγκη «άρσης του κατακερματισμού» του περιβάλλοντος έρευνας και καινοτομίας. Τα πραγματικά περιστατικά και τα αριθμητικά στοιχεία που επισυνάπτονται στην παρούσα έκθεση καταδεικνύουν ότι οι ΚΤΠ επιτυγχάνουν τους στόχους τους στον τομέα της έρευνας. Σε σχετικούς όρους, το ποσοστό των ΜΜΕ που επιλέχτηκαν επιτυχώς στις προσκλήσεις υποβολής προτάσεων για ΚΕ το 2012 είναι πολύ υψηλότερο από το αντίστοιχο ποσοστό των ΜΜΕ που συμμετέχουν στο ειδικό πρόγραμμα «Συνεργασία» του 7ου ΠΠ. Η συμμετοχή από ολόκληρη την Ευρώπη ήταν σημαντική και η μεγάλη ανταπόκριση στις προσκλήσεις συνοδεύτηκε από υψηλό ποσοστό επιτυχίας, γεγονότα που καταδεικνύουν ότι τόσο η επιστημονική κοινότητα όσο και οι μεταποιητικές επιχειρήσεις χαιρετίζουν τη διαδικασία των ΚΤΠ, εκτιμούν τη διαφάνειά τους και τη συνέχεια που διασφαλίζουν οι ΚΕ στη διαχείριση των χρηματοδοτούμενων δραστηριοτήτων. Βάσει του άρθρου 11 παράγραφος 1 των κανονισμών του Συμβουλίου για τη σύσταση των επιμέρους ΚΤΠ απαιτείται η υποβολή ετήσιας έκθεσης για την επιτευχθείσα πρόοδο από τις κοινές επιχειρήσεις των Κοινών Τεχνολογικών Πρωτοβουλιών (ΚΕ των ΚΤΠ). Εν προκειμένω, το εν λόγω άρθρο προβλέπει ότι «Η Επιτροπή υποβάλλει στο Ευρωπαϊκό Κοινοβούλιο και το Συμβούλιο ετήσια έκθεση σχετικά με την πρόοδο που σημειώνει η κοινή επιχείρηση [ονομασία της ΚΤΠ]. Η έκθεση περιέχει τις λεπτομέρειες της εφαρμογής, μεταξύ άλλων τον αριθμό των προτάσεων που υποβάλλονται, τον αριθμό της πρότασης που επιλέγεται για χρηματοδότηση, το είδος των συμμετεχόντων, περιλαμβανομένων των ΜΜΕ, και στατιστικά στοιχεία ανά χώρα.» Η παρούσα έκθεση αναλύει τα επιτεύγματα των ΚΕ, ιδίως σε σύγκριση με τα αποτελέσματα που παρουσιάστηκαν στην προηγούμενη έκθεση για το 2011. Αποσκοπεί στην παροχή πληροφοριών στο Ευρωπαϊκό Κοινοβούλιο και το Συμβούλιο και συνοψίζει την πρόοδο που έχει επιτευχθεί μετά τη σύσταση των ΚΕ των ΚΤΠ. Μετά από σύντομη εισαγωγή στις ΚΕ των ΚΤΠ, η παρούσα έκθεση συνοψίζει την πρόοδο που σημείωσαν το 2012, η οποία παρουσιάζεται λεπτομερέστερα στο συνοδευτικό έγγραφο εργασίας των υπηρεσιών της Επιτροπής. Η έκθεση ολοκληρώνεται με την εξέταση των προοπτικών των μελλοντικών προκλήσεων. Το έγγραφο εργασίας των υπηρεσιών της Επιτροπής και τα παραρτήματα που επισυνάπτονται στην παρούσα έκθεση παρουσιάζουν λεπτομερώς τις δραστηριότητες των ΚΕ των ΚΤΠ το 2012 και εκθέτουν τα αποτελέσματα και την πρόοδο όσον αφορά τις προσκλήσεις υποβολής προτάσεων που προκηρύχθηκαν τα προηγούμενα έτη. Περιλαμβάνεται επίσης σύνοψη των δράσεων για τις ΚΕ των ΚΤΠ που εκτελέστηκαν από την Επιτροπή (ανάλυση κόστους/οφέλους των ΚΕ των ΚΤΠ, διαβουλεύσεις με τους ενδιαφερόμενους και προετοιμασία της δεύτερης ενδιάμεσης αξιολόγησης). Η παρούσα έκθεση υποβάλλεται μετά την ανάληψη πρωτοβουλίας από την Επιτροπή να προτείνει παράταση των δραστηριοτήτων των ΚΕ των ΚΤΠ στο πλαίσιο του επόμενου πολυετούς δημοσιονομικού πλαισίου (2014-2020)[2]. Στο πλαίσιο συζήτησης της εν λόγω πρότασης στο Συμβούλιο και το Ευρωπαϊκό Κοινοβούλιο, τα πραγματικά περιστατικά και τα αριθμητικά στοιχεία που απαιτούνται από τον κανονισμό του Συμβουλίου για τη σύσταση των ΚΕ των ΚΤΠ αποτελούν πρωταρχική πηγή πληροφοριών για τους ενδιαφερόμενους και τα μέρη που συμμετέχουν στη διαδικασία λήψης αποφάσεων. Η δεύτερη ενδιάμεση αξιολόγηση των ΚΤΠ από τους εμπειρογνώμονες αποτελεί αντικείμενο χωριστής έκθεσης. 2. Οι ΚΕ των ΚΤΠ Οι Κοινές Τεχνολογικές Πρωτοβουλίες συστάθηκαν με τη μορφή κοινών επιχειρήσεων βάσει του άρθρου 187 της Συνθήκης για τη λειτουργία της Ευρωπαϊκής Ένωσης (ΣΛΕΕ), το οποίο προβλέπει ότι «Η Ένωση μπορεί να δημιουργεί κοινές επιχειρήσεις ή οποιαδήποτε άλλη αναγκαία υποδομή για την καλή εκτέλεση των προγραμμάτων έρευνας, τεχνολογικής ανάπτυξης και επίδειξης της Ένωσης». Είναι «κοινοτικοί οργανισμοί» κατά την έννοια του άρθρου 185 του δημοσιονομικού κανονισμού της ΕΕ. Αποτέλεσαν μείζονα καινοτομία του εβδόμου προγράμματος πλαισίου (7ο ΠΠ) και δημιουργήθηκαν με στόχο τη στήριξη τομέων έρευνας και τεχνολογικής ανάπτυξης ζωτικής σημασίας που μπορούν να συμβάλλουν στην ευρωπαϊκή ανταγωνιστικότητα και ποιότητα ζωής, αλλά για τους οποίους τα υφιστάμενα μέσα του 7ου ΠΠ δεν ήταν τα πλέον κατάλληλα. Σύμφωνα με το ειδικό πρόγραμμα «Συνεργασία» του 7ου ΠΠ εντός των ετών 2007-2008 συστάθηκαν πέντε ΚΕ ΚΤΠ για την περίοδο έως την 31η Δεκεμβρίου 2017: (1) Η ΚΕ «Αεροναυτική και αερομεταφορές» (Clean Sky -Καθαρός Ουρανός) με σκοπό την ενίσχυση της ανταγωνιστικότητας της ευρωπαϊκής αεροναυπηγικής βιομηχανίας με παράλληλη μείωση των εκπομπών και του θορύβου, η οποία συστάθηκε δυνάμει του κανονισμού (ΕΚ) αριθ. 71/2008, της 20ής Δεκεμβρίου 2007, του Συμβουλίου· (2) Η ΚΕ «Πρωτοβουλία για καινοτόμα φάρμακα» (ΠΚΦ) με σκοπό την προώθηση της ανάπτυξης καλύτερων και ασφαλέστερων φαρμάκων για τους ασθενείς, η οποία συστάθηκε δυνάμει του κανονισμού (ΕΚ) αριθ. 73/2008 του Συμβουλίου, της 20ής Δεκεμβρίου 2007· (3) Η ΚΕ «Κυψέλες καυσίμου και υδρογόνο» (ΚΚΥ), με σκοπό την επιτάχυνση της ανάπτυξης και της προσφοράς τεχνολογιών υδρογόνου και κυψελών καυσίμου, η οποία συστάθηκε δυνάμει του κανονισμού (ΕΚ) 521/2008 του Συμβουλίου, της 30ής Μαΐου 2008 και τροποποιήθηκε με τον κανονισμό (ΕΕ) αριθ. 1183/2011 του Συμβουλίου, της 14ης Νοεμβρίου 2011· (4) Η KE «Ενσωματωμένα συστήματα πληροφορικής» (ARTEMIS), με σκοπό να βοηθήσει την ευρωπαϊκή βιομηχανία να εδραιώσει και να ενισχύσει την παγκόσμια υπεροχή της στις ενσωματωμένες τεχνολογίες πληροφορικής, η οποία συστάθηκε δυνάμει του κανονισμού (ΕΚ) αριθ. 74/2008 του Συμβουλίου, της 20ής Δεκεμβρίου 2007· (5) Η ΚΕ «Νανοηλεκτρονική» (ENIAC), με σκοπό να επιτευχθεί πολύ υψηλό επίπεδο μικρογράφησης που απαιτείται για τα νανοηλεκτρονικά κατασκευαστικά στοιχεία επόμενης γενιάς, η οποία συστάθηκε δυνάμει του κανονισμού (ΕΚ) αριθ. 72/2008 του Συμβουλίου, της 20ής Δεκεμβρίου 2007. Πρέπει επίσης να αναφερθεί η πρωτοβουλία SESAR[3] (Single European Sky Air Traffic Management Research - ερευνητικό έργο διαχείρισης της εναέριας κυκλοφορίας στον Ενιαίο Ευρωπαϊκό Ουρανό), διότι χρηματοδοτείται από το 7ο ΠΠ και υλοποιεί δραστηριότητες οι οποίες συμπληρώνουν εκείνες του στρατηγικού θεματολογίου έρευνας της Clean Sky. Η Ευρωπαϊκή Επιτροπή, ως συνιδρυτικό μέλος, ήταν υπεύθυνη για την εκκίνηση των ΚΕ των ΚΤΠ. Μετά τη θέσπιση του νομικού και χρηματοδοτικού πλαισίου τους και αφού απέδειξαν την ικανότητά τους να διαχειρίζονται τους προϋπολογισμούς τους, απέκτησαν αυτονομία. Οι κοινές επιχειρήσεις επιλέγουν έργα στο πλαίσιο ετήσιων ανοικτών και ανταγωνιστικών προσκλήσεων υποβολής προτάσεων, ακολουθώντας διαδικασία υποβολής και αξιολόγησης ενός ή δύο σταδίων. Παρέχουν χρηματοδότηση σε συνεργατικά έργα και σε δράσεις συντονισμού και στήριξης. 3. Πρόοδος που επιτεύχθηκε το 2012 3.1. Πρώτα αποτελέσματα και ελπιδοφόρα -επιτεύγματα Από τα αποτελέσματα της συνδυασμένης ανάλυσης αερολιμένων και συστημάτων εναέριας κυκλοφορίας συνάγεται ότι η Clean Sky κινείται με γνώμονα τη μείωση του θορύβου, τη μείωση των εκπομπών CO2 κατά 50 % και NOX κατά 80 % και την ελαχιστοποίηση των περιβαλλοντικών επιπτώσεων των αεροσκαφών σε ολόκληρο τον κύκλο ζωής τους έως το 2020. Η αξιολόγηση του τεχνολογικού αξιολογητή[4] κατέδειξε τα οφέλη που προκύπτουν από τη στενή διασύνδεση των προγραμμάτων εργασίας με τα κύρια τεχνικά ορόσημα και τα ορόσημα επίδειξης στο πλαίσιο των ολοκληρωμένων συστημάτων επίδειξης τεχνολογίας. Η ΠΚΦ υποστηρίζει ένα έργο, το οποίο επί του παρόντος βρίσκεται στο στάδιο κατάθεσης διπλώματος ευρεσιτεχνίας, το οποίο ανέπτυξε με επιτυχία έναν μηχανισμό και ένα πρωτόκολλο που αφορούν τη δυνατότητα ταχείας διάγνωσης (σε λιγότερο από μισή ώρα) του είδους της μόλυνσης και της θεραπείας που χρειάζονται οι ασθενείς. Στον τομέα των κυψελών καυσίμου και του υδρογόνου, έχει επιτευχθεί η διάθεση στην αγορά ορισμένων πρώιμων εφαρμογών, όπως περονοφόρων ανυψωτικών μηχανημάτων και μικρών μονάδων εφεδρικής ηλεκτροπαραγωγής. Όσον αφορά τις εφαρμογές στον τομέα της ενέργειας και των μεταφορών, σημειώθηκε πρόοδος στις επιδόσεις των υλικών, στη διάρκεια ζωής και τη μείωση του κόστους, τόσο για τα κατασκευαστικά στοιχεία και τα συστήματα μεταφορών, όσο και για τις σταθερές εφαρμογές ηλεκτροπαραγωγής. Εντός της ΚΚΥ, μια δανική ΜΜΕ ανέπτυξε και διευκόλυνε τη διάθεση στην αγορά δύο καινοτόμων προϊόντων: Το προϊόν H2Station (πρατήριο τροφοδότησης με υδρογόνο αυτοκινήτων, λεωφορείων και εφαρμογές χειρισμού εξοπλισμού), και το προϊόν H2Drive (συστήματα κυψελών καυσίμου για οχήματα χειρισμού εξοπλισμού, όπως περονοφόρα ανυψωτικά οχήματα και ελκυστήρες ρυμούλκησης αεροδρομίων). Η ΚΚΥ έχει επί του παρόντος καταθέσει 13 διπλώματα ευρεσιτεχνίας. Στον τομέα των ενσωματωμένων συστημάτων, συστάθηκαν νέες συμπράξεις και ένας αυξανόμενος αριθμός ΜΜΕ συμμετείχε σε δίκτυα ενδιαφερομένων· υπάρχει αυξανόμενο ενδιαφέρον για την εκπόνηση πρωτοτύπων και έργων επίδειξης, συμπεριλαμβανομένων των δοκιμών και των δοκιμών πεδίου· οι επιπτώσεις στις επιχειρήσεις ήταν κυρίως η μείωση του κόστους ανάπτυξης και του χρόνου διάθεσης στην αγορά, με παράλληλη αύξηση του επιπέδου επαναχρησιμοποίησης. Στον τομέα των κατασκευαστικών στοιχείων νανοηλεκτρονικής, μια σημαντική προσπάθεια αφορούσε την εκκίνηση, αξιολόγηση και επιλογή 5 πιλοτικών αλυσίδων κατασκευής. Τα έργα αυτά περιλαμβάνουν προηγμένα περιβάλλοντα Ε&Α ώστε να καταστεί δυνατή η δοκιμή και επίδειξη νέων τεχνολογιών σε συνθήκες που βρίσκονται κοντά στο στάδιο παραγωγής. Αυτό βελτιώνει σημαντικά την ικανότητα της Ευρώπης να γεφυρώσει το χάσμα μεταξύ τεχνολογικής ανάπτυξης και αξιοποίησης της τεχνολογίας. Οι πιλοτικές αλυσίδες παρέχουν πρόσβαση σε προηγμένες τεχνολογίες σε φορείς και ιδίως στις ΜΜΕ. 3.2. Συμμετοχή και γεωγραφική κάλυψη Η συμμετοχή όσον αφορά τον αριθμό των έργων που έχουν επιλεγεί για χρηματοδότηση παρέμεινε σταθερή την τελευταία διετία, ενώ το συνολικό ποσοστό επιτυχίας ανήλθε από 35,8 % το 2011 στο 45 % το 2012. Αυτό επιβεβαιώνει ότι οι ΚΕ είναι επιτυχείς όσον αφορά τη χρηματοδότηση της πολύ εξειδικευμένης έρευνας με προσανατολισμό τη βιομηχανία και ότι οι ενδιαφερόμενοι εξοικειώνονται ολοένα και περισσότερο με τον τρόπο λειτουργίας των εν λόγω νέων μέσων. Όσον αφορά την συμμετοχή των επιχειρήσεων το 2012, οι μεγάλες εταιρείες αποτελούσαν το 31,1% του συνόλου των συμμετεχόντων και οι ΜΜΕ το 30%. Η συμμετοχή των ΜΜΕ αυξήθηκε από 28% σε 30% τα τελευταία δύο έτη (2011 και 2012)· ως μέτρο σύγκρισης, στο ειδικό πρόγραμμα «Συνεργασία» του 7ου ΠΠ, η συμμετοχή των ΜΜΕ ανήλθε σε 19% το 2012. Το ποσοστό επιτυχίας των ΜΜΕ βελτιώθηκε επίσης από 35 % σε 44 %. Από πλευράς κατανομής της συμμετοχής των κρατών μελών και των συνδεδεμένων χωρών το 2012, όπως και το προηγούμενο έτος, στις πέντε ΚΕ των ΚΤΠ κατά μέσο όρο συμμετείχαν 20 διαφορετικές χώρες στην εφαρμογή των οικείων θεματολογίων έρευνας. Η πρόσβαση των χωρών της ΕΕ των 12 στις ερευνητικές δραστηριότητες της ΚΕ των ΚΤΠ αυξήθηκε. Συνολικά, 11 από τα κράτη μέλη της ΕΕ των 12 εκπροσωπήθηκαν σε έργα που επελέγησαν για χρηματοδότηση. 3.3. Τα κύρια επιτεύγματα του 2012 εν συντομία Clean Sky Στρατηγικό θεματολόγιο έρευνας (ΣΘΕ) || Οι στόχοι που τέθηκαν στο ΣΘΕ της ΚΕ επαναξιολογήθηκαν, όπως και η σημειωθείσα πρόοδος και οι υποθέσεις εγκυρότητας. Τα αποτελέσματα ήταν τα εξής: ένα επικαιροποιημένο αναπτυξιακό σχέδιο και επικαιροποιημένες προβλέψεις επιτεύξιμων περιβαλλοντικών οφελών έως την περάτωση του προγράμματος. Η πρώτη ενδιάμεση αξιολόγηση δημοσιεύθηκε το 2012. Διενεργήθηκε επίσης αξιολόγηση του πρώτου τεχνολογικού -αξιολογητή και τα αποτελέσματα διατίθενται στο διαδίκτυο. (http://www.cleansky.eu/sites/default/files/documents/cs-te-assessment-special-edition-2012.pdf) Εκτέλεση των προσκλήσεων υποβολής προτάσεων || Αριθμός προσκλήσεων που προκηρύχθηκαν το 2012: 3 Αριθμός προτάσεων που υποβλήθηκαν: 344 Αριθμός επιλέξιμων προτάσεων: 317 Αριθμός προτάσεων που χρηματοδοτήθηκαν: 120 Συνολικό χαρτοφυλάκιο έργων: 347 Επιτυχίες: Σειρά δοκιμών σε αεροδυναμική σήραγγα — σειρά δοκιμών σε αεροδυναμική σήραγγα πραγματοποιήθηκε το 2012 με βάση τρεις διαφορετικές τεχνολογίες. Το σύστημα επίδειξης BLADE (Breakthrough Laminar Aircraft Demonstrator in Europe) βασίζεται στην ιπτάμενη κλίνη δοκιμών A340, η οποία έχει τροποποιηθεί στις εξωτερικές πτέρυγες με δύο τμήματα πτερύγων φυσικής στρωτής ροής (Natural Laminar Flow - NLF) — μια καίριας σημασίας τεχνολογία ροής για τα ευφυή αεροσκάφη σταθερών πτερύγων της κοινής επιχείρησης Clean Sky, με σκοπό τη μείωση της οπισθέλκουσας αεροσκάφους. Στο πλαίσιο της κοινής επιχείρησης Clean Sky, η Ευρωπαϊκή Διηχητική Αεροδυναμική σήραγγα (European Transonic Wind tunnel - ETW) έχει χρησιμοποιηθεί με σκοπό να συμβάλει στη μεθοδολογία σχεδιασμού πτερύγων με στόχο την επίτευξη καλών επιδόσεων στρωτής ροής, λαμβάνοντας υπόψη διάφορες ατέλειες της επιφάνειας . Η Rolls-Royce και η SNECMA έχουν πραγματοποιήσει ανεξάρτητα σειρά δοκιμών σε δικές τους διατάξεις δοκιμής με σκοπό την αξιολόγηση μη εγκατεστημένων χαρακτηριστικών του οικείου σχεδίου ανοικτού στροφέα (ιδίως των λεπίδων) και, στη συνέχεια, συμμετείχαν σε δοκιμές -επιδόσεων και αερακουστικής σε πλήρες μοντέλο με το Airbus στο ερευνητικό κέντρο DNW. Τέλος, διερευνήθηκαν τρία συστήματα αντιπαγοποίησης και αποπάγωσης πτερύγων, τα οποία δεν χρησιμοποιούν πλέον τον αέρα απαγωγής του κινητήρα και διενεργήθηκαν ειδικές δοκιμές παγοποίησης αεροδυναμικής σήραγγας: δύο ηλεκτροθερμικά συστήματα, τα οποία αναπτύχθηκαν από την Liebherr και τη Zodiac, και ένα ηλεκτρομηχανικό σύστημα, το οποίο αναπτύχθηκε από τη SAAB. Σύνθετη τεχνολογία επισκευής για συντήρηση αεροσκαφών — πρόσφατα ολοκληρώθηκε το έργο ADVANCED (προηγμένο σύστημα θέρμανσης και κατάσταση ελέγχου για ομοιογενή θερμοσκλήρυνση σε υψηλές θερμοκρασίες σύνθετων επισκευών μεγάλης έκτασης). Αφορούσε την ανάπτυξη καινοτόμων λύσεων για εφαρμογή -σύνθετων επισκευών πολύ μεγάλης έκτασης που πραγματοποιούνται εκτός αυτοκλείστων. Τα αναμενόμενα οφέλη είναι σημαντικά, επειδή ο περιορισμός της χρήσης αυτοκλείστων μειώνει άμεσα τόσο το συνολικό κόστος επισκευής όσο και το αποτύπωμα CO2 των επισκευών. Ο εξοπλισμός έχει επιτυχώς υποβληθεί σε δοκιμασία και έχει εγκριθεί για βιομηχανικά περιβάλλοντα, σε μια ιδιαίτερα απαιτητική εφαρμογή. Συμμετοχή, συμπεριλαμβανομένων των ΜΜΕ || Συνολικός αριθμός συμμετεχόντων: 483 Αριθμός συμμετεχόντων σε χρηματοδοτούμενα έργα: 245 Αριθμός ΜΜΕ σε χρηματοδοτούμενα έργα: 94-38 % του αριθμού των συμμετεχόντων σε χρηματοδοτούμενα έργα, με ποσοστό επιτυχίας 50 %. Συμμετέχοντες ανά κατηγορία σε χρηματοδοτούμενα έργα: 53 ερευνητικοί οργανισμοί· 54 ιδρύματα τριτοβάθμιας και δευτεροβάθμιας εκπαίδευσης· 44 ιδιωτικοί κερδοσκοπικοί φορείς. Συμμετοχή σε χρηματοδοτούμενα έργα ανά χώρα: 17 συμμετέχουσες χώρες Ο πίνακας παρουσιάζει τις χώρες με τις καλύτερες επιδόσεις το 2012, με 178 συμμετοχές συνολικά επί συνόλου 245. Γεωγραφική κατανομή των έργων που επελέγησαν για χρηματοδότηση — Κύριοι συμμετέχοντες || ES || 47 || UK || 36 || IT || 33 || FR || 33 || DE || 29 || || 178 || ΠΚΦ Στρατηγικό θεματολόγιο έρευνας (ΣΘΕ) || Μετά την επικαιροποίηση του ΣΘΕ το 2012, η έμφαση μετατοπίστηκε στα έργα «think big» («Σκεφτείτε μεγαλόπνοα»). Ειδικότερα, με την 5η και 6η πρόσκληση, δόθηκε έμφαση το European Lead Factory («Ευρωπαϊκό πρωτοπόρο εργοστάσιο») και στο πρόγραμμα αντοχής στα αντιμικροβιακά -New Drugs for Bad Bugs («Νέα φάρμακα για κακά παθογόνα»). Εκτέλεση των προσκλήσεων || Αριθμός προσκλήσεων που προκηρύχθηκαν το 2012: 5· υλοποιήθηκαν τα τελικά στάδια των προσκλήσεων 3 και 4. Αριθμός προτάσεων που υποβλήθηκαν (Εκδηλώσεις ενδιαφέροντος, πρόταση πρώτου σταδίου): 37 Αριθμός επιλέξιμων προτάσεων: 33 Αριθμός προτάσεων που χρηματοδοτήθηκαν: 5 Συνολικό χαρτοφυλάκιο έργων: 40 Επιτυχίες: Με το έργο EUROPAIN επιτεύχθηκαν σημαντικές ανακαλύψεις που συμβάλλουν στην καλύτερη κατανόηση των μηχανισμών του χρόνιου πόνου. Για παράδειγμα, το έργο ανακάλυψε ομοιότητα μεταξύ του πόνου που προκαλείται από χημειοθεραπεία και του πόνου που οφείλεται στο κρύο και προκαλείται από συμπυκνωμένη μενθόλη, και ταυτοποίησε ένα μόριο που είναι υπεύθυνο για τον πόνο από ηλιακά εγκαύματα, αναπτερώνοντας τις ελπίδες για ανάπτυξη νέων, αποτελεσματικότερων παυσίπονων. Ο προσφάτως ανακαλυφθείς μηχανισμός του πόνου από τα ηλιακά εγκαύματα θα μπορούσε να συμβάλει στην καλύτερη κατανόηση του πόνου άλλων φλεγμονών, όπως της αρθρίτιδας και της κυστίτιδας. Μελετώντας τις απεικονίσεις του εγκεφάλου (σαρώσεις), οι ερευνητές διαπίστωσαν ότι οι αλλαγές στον τρόπο λειτουργίας του εγκεφάλου σε ασθενείς με χρόνιο πόνο γίνονται επίσης εμφανείς και σε περίπτωση ελάχιστου πόνου υγιών ασθενών. Η έργο SUMMIT αναπτύσσει μεθόδους για τον εντοπισμό των παραγόντων κινδύνου χρόνιων επιπλοκών σε διαβητικούς ασθενείς, οι οποίες καταλήγουν σε εγκεφαλικά επεισόδια ή καρδιακά προβλήματα, προβλήματα νεφρών ή οφθαλμών, συνιστούν τεράστια επιβάρυνση στην ποιότητα ζωής των ασθενών και αντιπροσωπεύουν περισσότερο από το 10 % του κόστους της υγειονομικής περίθαλψης στην Ευρώπη. Από κοινού με άλλες πρωτοβουλίες, το έργο SUMMIT έχει παραγάγει τη μεγαλύτερη συλλογή δεδομένων όσον αφορά τις μελέτες γονιδιωματικής (συνδυαστικές πανγονιδιωματικές μελέτες) έως σήμερα. Το έργο SUMMIT συνδυάζει δεδομένα γενετικής, βιοδεικτών και απεικόνισης για τον εντοπισμό μη επεμβατικών δεικτών απεικόνισης των επιπλοκών στα αιμοφόρα αγγεία κατά την εξέταση της καρωτίδας (μεγάλη αρτηρία στο λαιμό και στο στήθος). Στο πλαίσιο του έργου SUMMIT κατασκευάστηκαν υπολογιστικά μοντέλα που θα συμβάλλουν στην πρόβλεψη επιπλοκών και στην ανταπόκριση στην αγωγή, με βάση τις μεταβολές που συντελούνται στον οργανισμό. Στο πλαίσιο του έργου MARCAR αναπτύχθηκαν μέθοδοι και απεδείχθη η αποτελεσματικότητα μεθόδων οι οποίες θα συμβάλουν στον εντοπισμό των χημικών μεταβολών στο γενετικό υλικό (χρωμοσώματα) που συνδέονται με τον καρκίνο (μη γονοτοξική καρκινογένεση). Εάν ανιχνευθούν, οι ονομαζόμενες επιγενετικές μεταβολές μπορούν να χρησιμοποιηθούν ως πρώιμοι βιολογικοί δείκτες (βιοδείκτες) για να προβλεφθεί κατά πόσο τα φάρμακα που βρίσκονται σε στάδιο δοκιμαστικής παραγωγής είναι δυνατόν να προκαλέσουν ανεπιθύμητα αποτελέσματα (καρκίνο) στους ασθενείς. Ως εκ τούτου, τα πορίσματα -θα συμβάλλουν στην καλύτερη αξιολόγηση της ασφάλειας των υποψήφιων φαρμάκων. Επιπλέον, στο πλαίσιο του έργου MARCAR έχει αποδειχθεί ότι η απεικόνιση μαγνητικού συντονισμού (MRI) μπορεί να χρησιμοποιηθεί για τον αξιόπιστο εντοπισμό όγκων στο ήπαρ σε ποντίκια όταν ο όγκος έχει μέγεθος μόλις 1 mm — προηγουμένως ήταν αναγκαίες πιο επεμβατικές τεχνικές για να εντοπιστούν όγκοι αυτού του μεγέθους — και για την ανίχνευση όγκων σε πρώιμο στάδιο, καθώς και την παρακολούθηση της αντιστρεψιμότητάς τους. Το γεγονός αυτό καθιστά τις εν λόγω μεθόδους ανεκτίμητο εργαλείο για την αξιολόγηση του κινδύνου εμφάνισης καρκίνου από τη δυνητική λήψη φαρμάκων. Συμμετοχή, συμπεριλαμβανομένων των ΜΜΕ || Συνολικός αριθμός συμμετεχόντων: 418 -(προσκλήσεις 5, 6 και 7) Συμμετέχοντες σε χρηματοδοτούμενα έργα: 62 Αριθμός ΜΜΕ σε χρηματοδοτούμενα έργα: 16-38 % του συνολικού αριθμού συμμετεχόντων σε χρηματοδοτούμενα έργα, με ποσοστό επιτυχίας 15,3%. Συμμετέχοντες ανά κατηγορία σε χρηματοδοτούμενα έργα: 18 ερευνητικοί οργανισμοί· 25 ιδρύματα τριτοβάθμιας και δευτεροβάθμιας εκπαίδευσης· 3 άλλοι. Συμμετοχή σε χρηματοδοτούμενα έργα ανά χώρα: συμμετείχαν 26 χώρες. Ο πίνακας παρουσιάζει τις χώρες με τις καλύτερες επιδόσεις το 2012, συμπεριλαμβανομένων των προσκλήσεων 3 και 4 (που δρομολογήθηκαν το 2011, αλλά δεν αναλύθηκαν στην έκθεση προόδου του 2011, επειδή τα αποτελέσματά τους δεν ήταν τότε διαθέσιμα). Γεωγραφική κατανομή των έργων που επελέγησαν για χρηματοδότηση — Κύριοι συμμετέχοντες || DE || 18 || NL || 12 || FR || 10 || UK || 9 || ES || 3 || || 52 || ΚΚΥ Στρατηγικό θεματολόγιο έρευνας (ΣΘΕ) || Πολυετές σχέδιο υλοποίησης — η διάθεση στην αγορά έχει ήδη γίνει για ορισμένες παλαιότερες εφαρμογές, όπως τα περονοφόρα ανυψωτικά μηχανήματα και οι μικρές μονάδες εφεδρικής ηλεκτροπαραγωγής. Όσον αφορά τις εφαρμογές στον τομέα της ενέργειας και των μεταφορών, σημειώθηκε πρόοδος ιδίως στις επιδόσεις των υλικών, τη διάρκεια ζωής και τη μείωση του κόστους τόσο για τα κατασκευαστικά στοιχεία και τα συστήματα μεταφορών, όσο και για τις σταθερές εφαρμογές ηλεκτροπαραγωγής. Εκτέλεση των προσκλήσεων υποβολής προτάσεων || Αριθμός προσκλήσεων που προκηρύχθηκαν το 2012: 1 Αριθμός προτάσεων που υποβλήθηκαν: 72 Αριθμός επιλέξιμων προτάσεων: 68 Αριθμός προτάσεων που χρηματοδοτήθηκαν: 28 Συνολικό χαρτοφυλάκιο έργων: 98 Επιτυχίες: Στον τομέα της «πρόωρης διάθεσης στην αγοράς της εφεδρικής ηλεκτροπαραγωγής, το «FITUP» είναι ένα έργο επίδειξης στο οποίο ένα σύνολο 19 συστημάτων κυψελών καυσίμου, έτοιμων για διάθεση στην αγορά, από δύο διαφορετικούς προμηθευτές έχουν εγκατασταθεί ως εφεδρικές πηγές ηλεκτροπαραγωγής από τελικούς χρήστες στην Ιταλία, την Ελβετία και την Τουρκία. Πραγματικοί πελάτες από τον κλάδο των τηλεπικοινωνιών χρησιμοποιούν τα εν λόγω συστήματα που βασίζονται στις κυψέλες καυσίμου στις εγκαταστάσεις τους. Οι εν λόγω μονάδες είναι υπό δοκιμή ώστε να επιδειχθεί ένα επίπεδο τεχνικών επιδόσεων που θα τους επιτρέψει την είσοδο στην αγορά, προκειμένου με αυτόν τον τρόπο να επιταχυνθεί -η παγκόσμια εμπορική προώθησή τους, και ιδίως: i) αξιοπιστία μεγαλύτερη από 95 %, και ii) ανθεκτικότητα άνω των 1.500 ωρών και άνω των 1.000 κύκλων. Το έργο περιλαμβάνει την συγκριτική αξιολόγηση και πιστοποίηση μονάδων δύο προμηθευτών κυψελών καυσίμου, σύμφωνα με πρωτόκολλο δοκιμών που αναπτύχθηκε από την κοινοπραξία προκειμένου να διεξαχθούν εκτεταμένες δοκιμές ως δοκιμές σε πραγματικές συνθήκες σε εγκαταστάσεις επιλεγμένες από τους τελικούς χρήστες. Διενεργήθηκε περίπου το 50 % των προγραμματισμένων δοκιμών (σύνολο ωρών περίπου 1.300) και η ανάλυση των δεδομένων που συγκεντρώθηκαν έως τώρα καταδεικνύει ότι η πρόοδος που επετεύχθη θα επιτρέψει την επίτευξη -των στόχων του έργου και ότι τα συστήματα που αναπτύσσονται είναι ανταγωνιστικά ως προς τη σημερινή τεχνολογία. Το έργο SOFT-PACT (χαρτοφυλάκιο «σταθερών εφαρμογών»), που διευθύνεται από την E.ON, προτίθεται να αναπτύξει 100 μικρομονάδες συμπαραγωγής ηλεκτρισμού και θερμότητας (ΣΠΗΘ) (με βάση την κυψέλη καυσίμου στερεού οξειδίου Gennex που παρέχεται από την Ceramic Fuel Cell Limited) στη Γερμανία, στο Ηνωμένο Βασίλειο, στην Ιταλία και στις χώρες της Μπενελούξ, και να επιδείξει ηλεκτρική απόδοση τουλάχιστον 60 %. Το έργο εξετάζει επίσης τις σημαντικότερες εμπορικές προκλήσεις αναπτύσσοντας ολόκληρη την αλυσίδα εφοδιασμού, τις πτυχές μαζικής παραγωγής και τη διαθεσιμότητα ευρωπαϊκού αποθέματος περιβλημάτων και, τέλος, εξετάζει τα καθεστώτα πιστοποίησης στα διάφορα κράτη μέλη, τις τυποποιημένες διαδικασίες αξιολόγησης και τα πρότυπα σύνδεσης στο δίκτυο. Έως τώρα, περισσότερες από 30 μονάδες έχουν ήδη εγκατασταθεί με επιτυχία στο Ηνωμένο Βασίλειο και στη Γερμανία σε δύο διαφορετικές διατάξεις και έχει καταγραφεί -για ορισμένες από αυτές ηλεκτρική απόδοση 62 %. Ορισμένα θέματα εγκατάστασης που δεν συνδέονται με την τεχνολογία αυτή καθεαυτήν, αλλά με τις διαφορετικές απαιτήσεις των κρατών μελών θα εξεταστούν στην τελική φάση του έργου. Συμμετοχή, συμπεριλαμβανομένων των ΜΜΕ || Συνολικός αριθμός συμμετεχόντων: 573 Συμμετέχοντες σε χρηματοδοτούμενα έργα: 222 Αριθμός ΜΜΕ σε χρηματοδοτούμενα έργα: 55 – 25% του αριθμού των συμμετεχόντων σε χρηματοδοτούμενα έργα. Συμμετέχοντες ανά κατηγορία σε χρηματοδοτούμενα έργα: δημόσιοι φορείς – 3· ερευνητικοί οργανισμοί – 59· ιδρύματα τριτοβάθμιας ή δευτεροβάθμιας εκπαίδευσης – 31· ιδιωτικοί κερδοσκοπικοί φορείς – 68· άλλοι – 6. Συμμετοχή σε χρηματοδοτούμενα έργα ανά χώρα: συμμετείχαν 21 χώρες. Ο πίνακας παρουσιάζει τις χώρες με τις καλύτερες επιδόσεις το 2012: Γεωγραφική κατανομή των έργων που επελέγησαν για χρηματοδότηση — Κύριοι συμμετέχοντες || DE || 50 || FR || 36 || UK || 30 || IT || 20 || BE || 13 || || 149 || ARTEMIS Στρατηγικό θεματολόγιο έρευνας (ΣΘΕ) || Τα πολυετή στρατηγικά σχέδια (MASP) με συναφή θεματολόγια έρευνας επικαιροποιήθηκαν και εγκρίθηκαν το 2012 ώστε να περιλαμβάνουν τις ανακαλύψεις του ομίλου ΑRTEMIS-ITEA Sherpa. Εκτέλεση των προσκλήσεων || Αριθμός προσκλήσεων που προκηρύχθηκαν το 2012: 1 Αριθμός των προτάσεων που υποβλήθηκαν (πλήρεις προτάσεις έργου): 25 Αριθμός επιλέξιμων προτάσεων: 24 Αριθμός προτάσεων που χρηματοδοτήθηκαν: 8 Συνολικό χαρτοφυλάκιο έργων: 44 Επιτυχίες: Το έργο CESAR (αποτελεσματικές ως προς το κόστος μέθοδοι και διαδικασίες για σχετικά με την ασφάλεια ενσωματωμένα συστήματα) ολοκληρώθηκε στις 30 Ιουνίου 2012. Σημαντικός αριθμός ανακαλύψεων και καινοτομιών συγκαταλέγονται στα αποτελέσματα του έργου CESAR, ιδίως στους ακόλουθους τομείς: διατομεακές εξελίξεις ή/και υπέρβαση φραγμών στην επαναχρησιμοποίηση προσεγγίσεων σχεδιασμού, αρχιτεκτονική αναφοράς για τεχνολογικές πλατφόρμες και εργαλεία ενσωματωμένων συστημάτων στον τομέα των ενσωματωμένων συστημάτων συνολικά. Μεγάλος αριθμός πιλοτικών εφαρμογών κατέδειξε τις επιπτώσεις της τεχνολογικής ανάπτυξης. Στόχος του έργου POLLUX — ηλεκτρονικές μονάδες ελέγχου προσανατολισμένες στη διεργασία για ηλεκτρικά οχήματα που αναπτύχθηκαν σε μια ενσωματωμένη -πολυσυστημική πλατφόρμα -σε πραγματικό χρόνο — είναι να αναπτυχθεί μια κατανεμημένη πλατφόρμα ενσωματωμένων συστημάτων πραγματικού χρόνου για ηλεκτρικά οχήματα επόμενης γενιάς, χρησιμοποιώντας μεθοδολογία σχεδιασμού κατασκευαστικών στοιχείων βασιζόμενη στον προγραμματισμό. Η εν λόγω προσέγγιση είναι ελπιδοφόρα διότι προβλέπει τη συμπεριφορά των ηλεκτροκίνητων οχημάτων κατά την οδήγηση, η οποία στηρίζει τις πιθανότητες εμπορικής επιτυχίας των εν λόγω οχημάτων. Το έργο έχει επιτύχει, μεταξύ άλλων, την προσομοίωση της δυναμικής συμπεριφοράς οχήματος Software in the loop (SIL - λογισμικό βρόχου). Οι έρευνες συνεχίζονται για τη δυνατότητα χρήσης της προσέγγισης -Ethernet όσον αφορά τις επικοινωνίες εντός του οχήματος (περιλαμβανομένων των επικοινωνιών που είναι κρίσιμης σημασίας για την ασφάλεια). eSONIA — ενσωματωμένη παρακολούθηση προσανατολισμένη στην παροχή υπηρεσιών, διαγνωστική και έλεγχος: Το έργο Towards the Asset-Aware and Self-Recovery Factory (Προς ένα εργοστάσιο που γνωρίζει τα στοιχεία ενεργητικού του και έχει ικανότητα αυτοαποκατάστασης) — αποσκοπεί στη δημιουργία ενός εργοστασίου που θα έχει επίγνωση των στοιχείων ενεργητικού του και θα είναι ικανό να αυτοαποκαθίσταται μέσω εκτεταμένων ετερογενών ενσωματωμένων διατάξεων βασιζόμενων στην έκτη έκδοση του πρωτοκόλλου διαδικτύου (IPv6), με αποτέλεσμα ενσωματωμένες εξειδικευμένες υπηρεσίες, συνδεόμενες μέσω μεσολογισμικού που αξιοποιεί την προσέγγιση που προσανατολίζεται στις υπηρεσίες. Η εν λόγω προσέγγιση θα εφαρμοστεί στη βιομηχανία για πρώτη φορά, προκειμένου να υποστηριχθεί η συνεχής παρακολούθηση, η διάγνωση, η προγνωστική και ο έλεγχος των στοιχείων ενεργητικού, ανεξαρτήτως της φυσικής τους θέσης. Το έργο θα μειώσει το κόστος συντήρησης και θα αυξήσει τον χρόνο ετοιμότητας στον τομέα της μεταποίησης στις περιπτώσεις προσδιορισμένης χρήσης, αλλά επίσης και σε άλλους τομείς, δεδομένου ότι η τεχνολογία είναι γενικής εφαρμογής και οι λύσεις είναι σχεδιασμένες κατά τρόπο που να μπορούν να εφαρμοστούν στα υφιστάμενα συστήματα παραγωγής. Συμμετοχή, συμπεριλαμβανομένων των ΜΜΕ || Συνολικός αριθμός συμμετεχόντων (πλήρεις προτάσεις έργου): 631 Συμμετέχοντες σε χρηματοδοτούμενα έργα: 326 Αριθμός ΜΜΕ σε χρηματοδοτούμενα έργα: 106-32.5% του αριθμού συμμετεχόντων σε χρηματοδοτούμενα έργα, με ποσοστό επιτυχίας -47% Συμμετέχοντες ανά κατηγορία σε χρηματοδοτούμενα έργα: ερευνητικοί οργανισμοί / ιδρύματα τριτοβάθμιας ή δευτεροβάθμιας εκπαίδευσης – 108· ιδιωτικοί κερδοσκοπικοί φορείς – -112. Συμμετοχή σε χρηματοδοτούμενα έργα ανά χώρα: συμμετείχαν 18 χώρες. Ο πίνακας παρουσιάζει τις χώρες με τις καλύτερες επιδόσεις το 2012. Γεωγραφική κατανομή των έργων που επελέγησαν για χρηματοδότηση — Κύριοι συμμετέχοντες || ES || 45 || IT || 44 || FR || 38 || DE || 37 || NL || 32 || || 196 || ENIAC Στρατηγικό θεματολόγιο έρευνας (ΣΘΕ) || Το ετήσιο πρόγραμμα εργασίας 2012 (AWP2012) βασίζεται στο «όραμα, αποστολή και στρατηγική για την ευρωπαϊκή μικρο- και νανοηλεκτρονική» που ορίστηκαν από κοινού με την CATRENE. Εκτέλεση των προσκλήσεων || Αριθμός προσκλήσεων που προκηρύχθηκαν το 2012: 2 Αριθμός των προτάσεων που υποβλήθηκαν (πλήρεις προτάσεις έργου): 17 Αριθμός επιλέξιμων προτάσεων (FPPs - πλήρεις προτάσεις έργου ): 17 Αριθμός προτάσεων που χρηματοδοτήθηκαν: 11 Συνολικό χαρτοφυλάκιο έργων: 50 Επιτυχίες: Οι εταίροι του έργου IMPROVE ανέπτυξαν υπολογιστικά μοντέλα για τη συμπεριφορά και το ιστορικό του εξοπλισμού που επιτρέπουν την εικονική μετρολογία, την προβλεπτική συντήρηση και τα προσαρμοστικά σχέδια ελέγχου προκειμένου να βελτιωθεί η παραγωγή, η σταθερότητα και η δυνατότητα αναπαραγωγής, καθώς και η συνολική αποδοτικότητα παραγωγής πλακιδίων. Σύμφωνα με τον συντονιστή του έργου: «Στο έργο IMPROVE, έξι κατασκευαστές που δραστηριοποιούνται στην Ευρώπη συνεργάστηκαν με 14 ερευνητικά εργαστήρια ιδρυμάτων και πανεπιστημίων, και με 10 παρόχους βιομηχανικών λύσεων προκειμένου να προωθήσουν σε μεγάλο βαθμό τις υπερσύγχρονες τεχνολογίες στις επιστήμες της μεταποίησης και να προετοιμαστούν να αντιμετωπίσουν τον ανταγωνισμό στηριζόμενοι στην απόδοση και την καινοτομία». Από το έργο IMPROVE παρήχθησαν περισσότερες από 90 δημοσιεύσεις, στις οποίες έγιναν στη συνέχεια παραπομπές, αποδεικνύοντας την αξία τους. Οι ανταλλαγές με τα άλλα έργα ENIAC έχουν δώσει τη δυνατότητα περαιτέρω ανάπτυξης και εφαρμογής των αποτελεσμάτων που έχουν επιτευχθεί. Η λιθογραφία αποτελεί βασική τεχνολογία για την κλιμάκωση των διατάξεων ημιαγωγών. Η πολυπλοκότητα και το κόστος του εξοπλισμού αυξάνεται με ταχύ ρυθμό καθώς μειώνεται το μέγεθος των εκτυπωμένων χαρακτηριστικών. Για να επεκταθεί η υφιστάμενη τεχνολογία της λιθογραφίας με εμβάπτιση, στο μέτρο του δυνατού έως τον τεχνολογικό κόμβο των 22 nm , οι 12 εταίροι του έργου LENS προήγαγαν σημαντικά τις πολλαπλές πτυχές της τεχνολογίας κάνοντας χρήση της διπλής έκθεσης. Το έργο LENS κατέδειξε επιτυχώς τη δυνατότητα εφαρμογής της υφιστάμενης τεχνολογίας της λιθογραφίας με εμβάπτιση -τουλάχιστον για τους δύο επόμενους τεχνολογικούς κόμβους με χρήση της διπλής έκθεσης ή τεχνικών διπλασιασμού του βήματος «ώστε με αυτόν τον τρόπο να καθίσταται δυνατή η έγκαιρη και οικονομικά αποδοτική ανάπτυξη των διατάξεων ημιαγωγών επόμενης γενιάς». Συμμετοχή, συμπεριλαμβανομένων των ΜΜΕ || Συνολικός αριθμός συμμετεχόντων (πλήρεις προτάσεις έργου): 360 Συμμετέχοντες σε χρηματοδοτούμενα έργα: 247 Αριθμός ΜΜΕ σε χρηματοδοτούμενα έργα: 58-23% του αριθμού συμμετεχόντων σε χρηματοδοτούμενα έργα, με ποσοστό επιτυχίας 83% Συμμετέχοντες ανά κατηγορία σε χρηματοδοτούμενα έργα: ερευνητικοί οργανισμοί – 39· ιδρύματα τριτοβάθμιας ή δευτεροβάθμιας εκπαίδευσης – 42· ιδιωτικοί κερδοσκοπικοί φορείς – 68· άλλοι – 108. Συμμετοχή σε χρηματοδοτούμενα έργα ανά χώρα: συμμετείχαν 21 χώρες. Ο πίνακας παρουσιάζει τις χώρες με τις καλύτερες επιδόσεις το 2012. Γεωγραφική κατανομή των έργων που επελέγησαν για χρηματοδότηση — Κύριοι συμμετέχοντες || FR || 30 || NL || 20 || DE || 19 || AT || 15 || IT || 7 || || 91 || 4. Προκλήσεις και προοπτικές Έχοντας πλήρη επίγνωση της σημασίας των ΚΤΠ ως μέσων για την αποτελεσματικότερη εκτέλεση των ερευνητικών προγραμμάτων της Ένωσης, η Επιτροπή αντιμετώπισε όλες τις αδυναμίες ή τους τομείς που εντοπίστηκαν και που επιδέχονταν πιθανή βελτίωση στις προτάσεις της για τις ΚΤΠ στο πρόγραμμα πλαίσιο «Ορίζοντας 2020». Οι ανεξάρτητοι εμπειρογνώμονες που συμμετείχαν στις πρώτες ενδιάμεσες αξιολογήσεις εντόπισαν ορισμένες μείζονες προκλήσεις για τις ΚΕ των ΚΤΠ. Στις συστάσεις των εξωτερικών εμπειρογνωμόνων συμπεριλαμβάνονταν η βελτίωση της επικοινωνίας με τους πολίτες, ο καθορισμός βασικών δεικτών επιδόσεων και η εκχώρηση του μεγαλύτερου μέρους των αρμοδιοτήτων των διοικητικών συμβουλίων σχετικά -με την καθημερινή διοίκηση στους εκτελεστικούς διευθυντές των ΚΕ. Οι συστάσεις πρέπει να εφαρμοστούν πλήρως πριν από την ολοκλήρωση των δεύτερων ενδιάμεσων αξιολογήσεων. Το 2012, οι ΚΕ των ΚΤΠ σημείωσαν σημαντική πρόοδο στις δραστηριότητες βελτίωσης της επικοινωνίας που απευθύνονταν στους ενδιαφερόμενους φορείς και στη δημόσια προβολή των δράσεών τους. Το σχετικά υψηλό ποσοστό του κοινού που έλαβε μέρος στις ανοικτές διαδικτυακές διαβουλεύσεις— κατά μέσο όρο αποτελούσε το 25 % αυτών που απάντησαν για τα έργα Clean Sky, ΚΚΥ και ΠΚΦ— θα μπορούσε να θεωρηθεί ένδειξη της αυξανόμενης επίγνωσης του πεδίου εφαρμογής και των δραστηριοτήτων των ΚΕ των ΚΤΠ. Οι ΚΕ ενίσχυσαν την προβολή τους και αύξησαν το επίπεδο των κύριων επικοινωνιακών μέσων τους (π.χ. ιστοσελίδες). Οι ΚΕ των ΚΤΠ θέσπισαν επίσης βασικούς δείκτες επιδόσεων (ΒΔΕ) που χρησιμοποιούνται αδιάλειπτα για την παρακολούθηση της προόδου των διοικητικών δομών τους και τον έλεγχο -των επιδόσεών τους κατά την εκτέλεση των αντίστοιχων στρατηγικών θεματολογίων έρευνας και καινοτομίας. Η κοινή επιχείρηση ΠΚΦ θέσπισε βασικούς δείκτες επιδόσεων και δείκτες αποτελεσμάτων για δύο κύριες προτεραιότητες: την υλοποίηση του ΣΘΕ και τις επιδόσεις του γραφείου προγράμματος. Οι δείκτες συνδέονται κυρίως με την επίτευξη των στόχων που τέθηκαν στο ετήσιο σχέδιο υλοποίησης και των ειδικών στόχων που ανατέθηκαν. Το 2012, εκτός από τη συνήθη δέσμη δεικτών, η κοινή επιχείρηση ΠΚΦ διενήργησε βιβλιομετρική ανάλυση των εν εξελίξει έργων. Σκοπός ήταν η συλλογή πρόσθετων πληροφοριών σχετικά με τα ερευνητικά επιτεύγματα. Οι επιδόσεις της ΚΕ όσον αφορά την εκτέλεση του προϋπολογισμού παρακολουθούνται με βάση το «χρονικό διάστημα έως την έγκριση της επιχορήγησης» (TtG) και την «προθεσμία πληρωμής» (TtP). Το 2012, η TtP των καθυστερημένων πληρωμών για τις δαπάνες λειτουργίας μειώθηκε κατά 30 % περίπου σε σύγκριση με το 2011. Η Clean Sky θέσπισε επίσης ΒΔΕ που παρουσιάζονται στην ετήσια έκθεση δραστηριοτήτων στον πίνακα παρακολούθησης επιδόσεων. Οι εν λόγω ΒΔΕ επικεντρώνονται κυρίως στην αξιολόγηση της συμμετοχής των ΜΜΕ με βάση τα αριθμητικά στοιχεία και την κατανομή του προϋπολογισμού, το ποσοστό επιτυχίας των ερευνητικών θεμάτων που δρομολογήθηκαν μέσω προσκλήσεων υποβολής προτάσεων, τον χρόνο που χρειάζεται για την οριστικοποίηση των συμφωνιών επιχορήγησης και υποβολής εκθέσεων για τους εταίρους και τα μέλη, την εκτέλεση του προϋπολογισμού και τον προγραμματισμό και παρακολούθηση του λογιστικού ελέγχου. Οι 17 ΒΔΕ που αποτέλεσαν αντικείμενο παρακολούθησης στον πίνακα επιδόσεων του 2012 καταδεικνύουν ότι οι επιδόσεις των ΚΕ των ΚΤΠ είναι αρκετά καλές, ιδίως όσον αφορά την υλοποίηση ερευνητικών δραστηριοτήτων και τη συμμετοχή των ΜΜΕ. Η κοινή επιχείρηση ΚΚΥ εισήγαγε «επιχειρησιακούς δείκτες» (ΕΔ) για την παρακολούθηση της προόδου των δραστηριοτήτων ΕΤΑ· οι εν λόγω δείκτες βασίζονται στα αποτελέσματα των δεικτών που χρησιμοποιούν τους στόχους και τα τελευταία γνωστά αποτελέσματα. Οι επιχειρησιακοί δείκτες αποσκοπούν i) στην αξιολόγηση των τεχνολογικών και μη τεχνολογικών φραγμών στην εμπορική προώθηση των τεχνολογιών των ΚΚΥ και ii) στην παρακολούθηση των πτυχών διάδοσης και χρήσης των αποτελεσμάτων με σκοπό την εμπορική προώθηση. Για τον σκοπό αυτό, το επίπεδο συμμετοχής των επιχειρήσεων και των ΜΜΕ ελέγχεται στενά ως ποσοστό της χορηγηθείσας χρηματοδότησης. Η προθεσμία πληρωμής (TtP) βελτιώθηκε σημαντικά το 2012 σε σχέση με τα προηγούμενα έτη, ιδίως η προθεσμία πληρωμής των εμπειρογνωμόνων (89 % έγκαιρες πληρωμές το 2012 σε σύγκριση με μόνο 62 % το 2011). Επιπροσθέτως, το 100 % των πληρωμών για τις συμφωνίες επιχορήγησης καταβλήθηκαν εγκαίρως. Η ENIAC καθιέρωσε ΒΔΕ για την παρακολούθηση του θεματολογίου έρευνας, του οικοσυστήματος, της δεοντολογίας, των αναλήψεων υποχρεώσεων των ΚΕ και του χρονοδιαγράμματος εκτέλεσης (το χρονικό διάστημα που παρέρχεται από την απόφαση χρηματοδότησης του συμβουλίου των δημόσιων αρχών έως την πρώτη πληρωμή σε κάθε δικαιούχο). Ο τελευταίος δείκτης παρέμεινε σταθερός το 2012, έχοντας σημειώσει σταθερή αύξηση τα προηγούμενα έτη. Η ARTEMIS χρησιμοποιεί τους ΒΔΕ στο πλαίσιο εσωτερικού ελέγχου. Το 2012, για πρώτη φορά, οι ΚΕ των ΚΤΠ μέτρησαν τις επιδόσεις τους βάσει σαφώς καθορισμένων ΒΔΕ με γνώμονα την οργάνωση (TtG, TtP, αριθμός εξετασθέντων έργων , αριθμός δραστηριοτήτων διάδοσης και χρόνος παραλαβής των πιστοποιητικών περάτωσης έργου/εκθέσεων λογιστικού ελέγχου από τις εθνικές αρχές χρηματοδότησης)· για το 2013 προγραμματίστηκαν και άλλα μέτρα. Με δεδομένη την αύξηση της ταχύτητας και την πρόοδο που σημειώθηκε στην οριστικοποίηση των συμφωνιών επιχορήγησης (ΣΕ), οι ΚΕ γενικά κατέγραψαν βελτίωση του χρονικού διαστήματος έως την έγκριση της επιχορήγησης (TtG) σε σύγκριση με το προηγούμενο έτος και κατέδειξαν ότι ήταν σε καλό δρόμο, ακόμη και εάν οι στόχοι δεν είχαν επιτευχθεί σε όλες τις περιπτώσεις. Στην Clean Sky το TtG μειώθηκε κατά δύο μήνες, αλλά δεν έχει ακόμη συμμορφωθεί με το πρότυπο TtG των οκτώ μηνών που τέθηκε στο ετήσιο σχέδιο υλοποίησης. Η κοινή επιχείρηση ΠΚΦ μείωσε σημαντικά το χρονικό διάστημα έως την έγκριση της επιχορήγησης (TtG) μεταξύ των προσκλήσεων 4 και 6 (ήτοι από περίπου 360 σε 160 ημέρες)· σε αυτό συνετέλεσε εν μέρει η τυπολογία των προσκλήσεων 5 και 6. Στην ENIAC, ο χρόνος που απαιτήθηκε από την προκήρυξη της πρόσκλησης έως την καταληκτική ημερομηνία υποβολής προτάσεων ήταν κατά μέσο όρο 11 και 10 μήνες για τις προσκλήσεις 2012-1 και 2012-2 αντίστοιχα. Στην ARTEMIS, η μέτρηση του χρονικού διαστήματος έως την έγκριση της επιχορήγησης (TtG) εξακολουθεί να αποτελεί αντικείμενο διαβούλευσης με το Ελεγκτικό Συνέδριο, κυρίως λόγω της διαδικασίας υποβολής και αξιολόγησης των δύο σταδίων. -Πρόσφατες αποφάσεις είναι πιθανόν να προβλέπουν ότι το χρονικό διάστημα έως την έγκριση της επιχορήγησης πρέπει να καλύπτει την περίοδο από την ολοκλήρωση της φάσης -πλήρους πρότασης έργου (FPP) έως την υπογραφή της συμφωνίας επιχορήγησης (GA). Όσον αφορά αυτό το μέτρο, η ARTEMIS σημείωση βελτίωση το 2012 και το μέσο χρονικό διάστημα έως την έγκριση της επιχορήγησης ήταν 12 μήνες. Αυτό αντιπροσωπεύει μείωση άνω του 10 %. Προς το παρόν δεν διατίθενται πληροφορίες για το TtG όσον αφορά την ΚΚΥ. Η δεύτερη ενδιάμεση αξιολόγηση θα αποτελεί τον κατάλληλο τρόπο εκτίμησης της καταλληλότητας και της ποιότητας των ΒΔΕ που χρησιμοποιούνται από τις κοινές επιχειρήσεις και της προόδου που έχει επιτευχθεί σε σχέση με τους οικείους στόχους και τους στόχους που τέθηκαν. Από γενική άποψη, είναι ήδη δυνατό να σταθμιστούν μια σειρά οφέλη που επηρεάζουν το επιστημονικό και επιχειρηματικό περιβάλλον στην Ευρώπη, ως εξής. Τα ερευνητικά θέματα των ΚΕ των ΚΤΠ προσέλκυσαν τις ΜΜΕ, ιδίως λόγω της σταθερότητας και της συνέχειας του περιβάλλοντος έρευνας και καινοτομίας, των μεθόδων χρηματοδότησης και της εμπλοκής μεγαλύτερων αξιακών αλυσίδων. Συνολικά, οι ΜΜΕ έλαβαν περίπου 170 εκατ. ευρώ, ποσό που αντιπροσωπεύει περίπου το 27 % του συνόλου της ενωσιακής χρηματοδότησης που διατίθεται μετά από αξιολόγηση. Η εν λόγω αύξηση οφείλεται ιδίως στον ρόλο που διαδραμάτισαν οι ΜΜΕ σε μία από τις μείζονες δραστηριότητες που δρομολόγησε η ΠΚΦ το 2012: το Ευρωπαϊκό Πρωτοπόρο Εργοστάσιο (European Lead Factory), στο πλαίσιο του οποίου διατέθηκαν σε ΜΜΕ πάνω από 55 εκατ. ευρώ. Όπως αναφέρεται στο τμήμα 3.2, οι ΚΤΠ ανταποκρίθηκαν στην πρόκληση να καταστούν ελκυστικός τρόπος υλοποίησης της έρευνας για τις ΜΜΕ, δεδομένου ότι μπορούν να δρέπουν τα οφέλη από τη συμμετοχή τους σε ειδικά περιβάλλοντα εργασίας, από ερευνητικά θέματα με σαφή προσανατολισμό στην αγορά και από τις κοινές επιχειρήσεις ως μέσο που ανταποκρίνεται καλύτερα στις ανάγκες τους. Η δέσμευση εκ μέρους των επιχειρήσεων για την επίτευξη γενικών στόχων παρέμεινε σταθερή παρά το δυσχερές μακροοικονομικό πλαίσιο στην ΕΕ. Αυτό είχε ως αποτέλεσμα σταθερή κατανομή των κονδυλίων και συμμετοχή στη λήψη στρατηγικών αποφάσεων. Τόσο για τις μεγάλες επιχειρήσεις όσο και για τις ΜΜΕ, οι ΚΕ των ΚΤΠ θεωρούνται ως το βέλτιστο εργαλείο συντόμευσης του χρόνου έως τη διάθεση στην αγορά, επέκτασης των τεχνολογικών δεξιοτήτων και αξιοποίησης των -αγοραστραφών δικτύων των εταίρων που καλύπτουν ολόκληρη την αξιακή αλυσίδα. Σε γενικές γραμμές, η συνολική συμμετοχή των ενδιαφερόμενων εξακολουθεί να είναι ισορροπημένη και όλα τα μέρη συμμετείχαν στις ερευνητικές δραστηριότητες των ΚΕ των ΚΤΠ. Έχουν καταβληθεί προσπάθειες προσέλκυσης οργανισμών από τις υποεκπροσωπούμενες χώρες, που αντιπροσωπεύουν περίπου 6 % του συνόλου των συμμετεχόντων στα χρηματοδοτούμενα έργα γενικά. Μετά από σημαντικές επικαιροποιήσεις το 2011, τα στρατηγικά θεματολόγια έρευνας και καινοτομίας των ΚΕ των ΚΤΠ έχουν συμπεριλάβει φιλόδοξους στόχους με πιο μακρόπνοη προοπτική και περιλαμβάνουν πλέον μια πιο φιλόδοξη προσέγγιση με στόχο την καινοτομία, σύμφωνα με το πρόγραμμα πλαίσιο «Ορίζοντας 2020». Οι διασυνδέσεις με τη στρατηγική που προωθεί η Επιτροπή με το νέο πρόγραμμα πλαίσιο θα διασφαλίσει συνοχή και θα διευκολύνει την εναρμόνιση των δράσεων της ΕΕ με τους γενικούς στόχους τόνωσης της ανταγωνιστικότητας των επιχειρήσεων, αριστείας στην επιστήμη και ανάπτυξης και δημιουργίας θέσεων απασχόλησης. Με γνώμονα τον μελλοντικό προσανατολισμό και την εναρμόνιση με τις προτεραιότητες της ΕΕ για το κλίμα και την ενέργεια, οι ενδιαφερόμενες ΚΕ των ΚΤΠ θα κληθούν να αποδείξουν τον θετικό τους αντίκτυπο σε μια ανταγωνιστική οικονομία χαμηλών εκπομπών διοξειδίου του άνθρακα. Ειδικότερα, τα στρατηγικά θεματολόγια καινοτομίας και έρευνας (ΣΘΚΕ) για τις κοινές επιχειρήσεις ΚΚΥ και Clean Sky πρέπει να δώσουν έμφαση ακόμη περισσότερο στον περιβαλλοντικό τους στόχο και να μετρήσουν αναλόγως τα επιτεύγματά τους. Έχει επιβεβαιωθεί ότι οι ΚΕ των ΚΤΠ -είναι φιλόδοξες ευρωπαϊκές πρωτοβουλίες, με δυνατότητα αναγνώρισής τους ως μοντέλων σύμπραξης μεταξύ -δημόσιου και ιδιωτικού τομέα. Το δυναμικό αυτό έχει, επίσης, αναγνωριστεί σε μια σειρά διαβουλεύσεων που διεξήχθηκαν το 2012 ως μέρος των προπαρασκευαστικών εργασιών για να παραταθεί η εντολή των υφιστάμενων ΚΕ των ΚΤΠ στο πλαίσιο του προγράμματος πλαισίου «Ορίζοντας 2020». Συγκεκριμένα, οι ανοικτές διαβουλεύσεις με τους ενδιαφερομένους, τα αποτελέσματα των οποίων περιλαμβάνονται στην εκτίμηση επιπτώσεων που επισυνάπτεται στις ανανεωμένες δέσμες νομοθετικών μέτρων, υποστηρίζουν σθεναρά τη συνέχισή τους στο πλαίσιο του προγράμματος πλαισίου «Ορίζοντας 2020» και παρουσιάζουν ορισμένα θετικά επιτεύγματα. Αυτοί που απάντησαν έδωσαν ιδιαίτερη έμφαση στη σαφή ευρωπαϊκή προστιθέμενη αξία των ΣΔΙΤ σε ειδικούς τεχνολογικούς τομείς[5]. Η διοικητική ενίσχυση των ΚΕ συνεχίστηκε, ιδίως η ανάπτυξη των οικείων πλαισίων εσωτερικού ελέγχου, με σημαντικές προόδους στους μηχανισμούς ελέγχου. Έχει οριστικοποιηθεί μια σειρά εκ των υστέρων ελέγχων των δικαιούχων και έχουν προετοιμαστεί οι έλεγχοι των συνεισφορών σε είδος που παρέχονται από τα επιχειρηματικά μέλη. Το 2012, ως μέρος των σχεδίων ελέγχου, η ENIAC και η ARTEMIS εξακολούθησαν να συνεργάζονται για τη συλλογή πληροφοριών σχετικά με τις πρακτικές λογιστικού ελέγχου που εφαρμόζονται σε επίπεδο κρατών μελών. Όλες οι κοινές επιχειρήσεις βελτίωσαν τις οικείες λειτουργίες πληροφορικής και υλικοτεχνικής υποστήριξης· ειδικότερα, οι Clean Sky, ΚΚΥ και IMI σημείωσαν σημαντική πρόοδο στην εναρμόνιση των συστημάτων πληροφορικής των ΚΕ και στην εξασφάλιση προγραμμάτων συνέχισης των επιχειρηματικών δραστηριοτήτων. Επιπλέον, η πρόσβαση στη βάση δεδομένων CORDA έχει βελτιωθεί και κατά τη διάρκεια του έτους πραγματοποιήθηκαν δοκιμές σε επίπεδο συστημάτων. Αρκετές προκλήσεις παραμένουν ανοικτές για το μέλλον: 1. Διοικητικός φόρτος Το πρόβλημα του σχετικά μικρού μεγέθους των κοινών επιχειρήσεων και των σχετικά υψηλών λειτουργικών τους εξόδων εξακολουθεί να αποτελεί σημαντική πρόκληση. Η Ευρωπαϊκή Επιτροπή και οι κοινές επιχειρήσεις εκπονούν λύσεις για την παροχή εργαλείων στις μελλοντικές ΚΕ των ΚΤΠ για να λειτουργούν καλύτερα και να επικεντρώνουν τις προσπάθειές τους στην υλοποίηση των ΣΘΚΕ (π.χ. να ακολουθούν τις υποδείξεις του Ελεγκτικού Συνεδρίου για την προσέλκυση κεφαλαίων). 2. Διατήρηση του επιπέδου δέσμευσης των επιχειρήσεων και των κρατών μελών. Προκειμένου να αποδειχθεί η επιτυχία των ΚΕ των ΚΤΠ, η δέσμευση των επιχειρήσεων και των κρατών μελών αποτελεί παράγοντα καίριας σημασίας. Αυτή θα εξασφαλίσει όχι μόνον την επίτευξη των στόχων έως την ολοκλήρωση του προγράμματος, αλλά και κατάλληλο αποτέλεσμα μόχλευσης, συνδυάζοντας την ενωσιακή με την εθνική χρηματοδότηση και τις επενδύσεις των επιχειρήσεων. Ανεξαρτήτως των μηχανισμών χρηματοδότησης, τα τελευταία χρόνια καταγράφηκαν ορισμένες δυσκολίες στην ισορρόπηση της χρηματοδότησης από τις επιχειρήσεις και τα κράτη μέλη, και μόνο το 2012 αντιστράφηκε η τάση, κυρίως λόγω των πρόσθετων μέτρων ευελιξίας για τις επιχειρηματικές δραστηριότητες και του γεγονότος ότι η νεότευκτη σύμπραξη αρχίζει να ωριμάζει και να οικοδομείται εμπιστοσύνη μεταξύ των εταίρων. 3. Αποτελεσματική ενσωμάτωση των αποτελεσμάτων που έχουν επιτευχθεί από τα ερευνητικά έργα στο σύστημα επικοινωνίας και διάδοσης της Επιτροπής. Αυτό αποκτά μεγαλύτερη σημασία όσο οι ΚΕ προχωρούν στην υλοποίηση των οικείων ερευνητικών δραστηριοτήτων και το 7ο ΠΠ φθάνει στο τέλος του. Οι πληροφορίες για τα αποτελέσματα των ερευνών που διεξάγονται από τις -ΚΕ των ΚΤΠ πρέπει να συγκλίνουν σε κατάλληλα θέματα έρευνας, στο πλαίσιο συνεργασίας, προκειμένου να εκτιμηθούν και να αξιολογηθούν στο σύνολό τους. Για να επιτευχθεί αυτό, η συνεργασία μεταξύ των ΚΕ των ΚΤΠ και των υπηρεσιών της Επιτροπής και η τεχνική συμβατότητα των συστημάτων ΤΠ πρέπει να αποτελούν προτεραιότητα. Προκειμένου να ενισχυθεί η πολιτική για τις νέες μεθόδους διαχείρισης της Ευρωπαϊκής Επιτροπής, οι κοινές επιχειρήσεις είναι πιθανόν να κληθούν δυνάμει του προγράμματος πλαισίου «Ορίζοντας 2020» να θεσπίσουν εργαλεία και μεθόδους εργασίας που θα δίνουν τη δυνατότητα σε όλα τα εμπλεκόμενα μέρη να αξιολογούν συνεχώς τα αποτελέσματα και να τα χρησιμοποιούν ώστε οι ΚΕ και οι εκτελεστικοί οργανισμοί να καταγράφουν πρόοδο στην υλοποίηση του προγράμματος και η Επιτροπή να μπορεί να διαμορφώνει κατάλληλες πολιτικές για την αντιμετώπιση των προκλήσεων. Συνοψίζοντας την η πείρα που αποκτήθηκε κατά τα πρώτα έτη της αυτόνομης λειτουργίας του συνόλου των κοινών επιχειρήσεων, μπορούν να υπογραμμιστούν τα ακόλουθα επιτυχή αποτελέσματα[6]: Στις επιτυχίες του 2012 συγκαταλέγονται η μείωση των δαπανών κατασκευής και συντήρησης στον τομέα της αεροναυτικής, ο εντοπισμός νέων μοντέλων για την ερμηνεία δεδομένων και βιοδεικτών στη φαρμακολογία, οι διατάξεις κατοχύρωσης διπλωμάτων ευρεσιτεχνίας, η διάθεση νέων προϊόντων στην αγορά στον τομέα του υδρογόνου και των κυψελών καυσίμου, η δρομολόγηση σημαντικών πιλοτικών γραμμών στον τομέα των νανοηλεκτρονικών κατασκευών στην Ευρώπη και το άνοιγμα ανταγωνιστικών εταιρειών στους επιχειρηματικούς τους εταίρους (π.χ. μέσω κεντρικής βάσης δεδομένων για τα αποτελέσματα). Οι εν λόγω επιτυχίες αποδεικνύουν ότι οι ΚΕ των ΚΤΠ είναι σε θέση όχι μόνο να αντιμετωπίσουν τεχνικές προκλήσεις, αλλά και να προάγουν το επιχειρηματικό και ερευνητικό περιβάλλον. Οι ΚΤΠ συνεχίζουν με σταθερό ρυθμό με σκοπό την επίτευξη των στόχων τους στον τομέα της έρευνας και πέραν αυτής. Καταγράφονται ελπιδοφόρα αποτελέσματα, η συμμετοχή των ΜΜΕ είναι μεγάλη και έχει διασφαλιστεί η ευρεία συμμετοχή ανά την Ευρώπη. Επιπλέον, η συμμετοχή στις προσκλήσεις ήταν ικανοποιητική. Από την άποψη της διαχείρισης, οι ΚΕ των ΚΤΠ έχουν αναπτύξει ταχύτητα. Το 2012, κατά κανόνα μείωσαν το -χρονικό διάστημα έως την έγκριση της επιχορήγησης (TtG), το οποίο είναι πλέον 11,6 μήνες κατά μέσο όρο, λαμβάνοντας υπόψη τα αποτελέσματα των Clean Sky, IMI, ARTEMIS και ENIAC. Το αποτέλεσμα αυτό συμβαδίζει σε μεγάλο βαθμό με το μέσο TtG στη ΓΔ RTD και στη ΓΔ CNECT, το οποίο είναι περίπου 12 μήνες. Επίσης, το 2012 ενισχύθηκε η προβολή των δραστηριοτήτων των ΚΕ των ΚΤΠ, μεταξύ των ενδιαφερομένων και πέραν αυτών. Άρχισαν να θεωρούνται ως σημαντικοί συντελεστές στους τομείς της τεχνολογίας σε παγκόσμιο επίπεδο. Τα επιτεύγματα των ΚΕ των ΚΤΠ άρχισαν να παρακολουθούνται και να αξιολογούνται με βάση μια σειρά βασικών δεικτών επιδόσεων, που διαμορφώθηκαν με τρόπο που να εκφράζει την ποικιλία τους. Σύντομα πρέπει να διενεργηθεί μια συνολική σύγκριση. Οι ΚΕ των ΚΤΠ πρέπει να διατηρήσουν ή και να αυξήσουν την απλότητα, τη διαφάνεια και την προσβασιμότητά τους σε όλους τους δυνητικούς δικαιούχους. Ιδιαίτερη προσοχή πρέπει να δοθεί στους νεοεισερχόμενους από χώρες με μικρότερη εκπροσώπηση και στις ΜΜΕ. Η συνολική στρατηγική σχετικά με τη συνεργασία με τις επιχειρήσεις πρέπει να ενισχυθεί και οι δραστηριότητες και τα αποτελέσματα των ΚΕ των ΚΤΠ πρέπει να εξεταστούν σε ένα συνολικό πλαίσιο, το οποίο να περιλαμβάνει τις ευρωπαϊκές τεχνολογικές πλατφόρμες και τις συμβατικές ΣΔΙΤ που έχουν συσταθεί στο πλαίσιο του ευρωπαϊκού σχεδίου για την ανάκαμψη της οικονομίας. Για την αξιολόγηση της έκτασης της επίπτωσης των ΚΕ των ΚΤΠ στην υλοποίηση δραστηριοτήτων έρευνας και καινοτομίας σε επίπεδο ΕΕ, η μελλοντική ανάλυση θα παραπέμπει επίσης στα κριτήρια που καθορίστηκαν στο πρόγραμμα πλαίσιο «Ορίζοντας 2020». Στο πλαίσιο αυτό, η πείρα που αποκτήθηκε έως τώρα από τις ΚΕ τω ΚΤΠ θα αξιολογηθεί επίσης με βάση τα κριτήρια που έχουν καθοριστεί για τη σύσταση των μελλοντικών συμπράξεων μεταξύ δημόσιου και ιδιωτικού τομέα. Μια άλλη ενδιαφέρουσα παρουσίαση της προόδου που έχει επιτευχθεί μέχρι στιγμής θα παρασχεθεί από τη δεύτερη ενδιάμεση αξιολόγηση, η οποία θα καλύψει την περίοδο από τη σύστασή τους έως το 2013 και θα δημοσιευθεί ως χωριστή έκθεση το αργότερο τον Νοέμβριο του 2013. [1] Απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013), ΕΕ L 412 της 30.12.2006, σ. 1. [2] Βλέπε COM (2013) 494 της 10 Ιουλίου 2013 [3] Το παρόν έγγραφο δεν αφορά την ΚΕ SESAR. Μολονότι έχει την ίδια νομική βάση με τις άλλες ΚΕ, χρηματοδοτείται από το 7ο ΠΠ και τα προγράμματα των διευρωπαϊκών δικτύων μεταφορών, έχει διαφορετικό κύκλο ζωής και διαφορετικούς μηχανισμούς διακυβέρνησης και υποβολής εκθέσεων από τις άλλες ΚΕ. [4] Η εν λόγω ομάδα συγκεντρώνει 12 πρωτοπόρα ολοκληρωμένα συστήματα επίδειξης τεχνολογίας (ΟΣΕΤ) και τα μεγαλύτερα ιδρύματα αεροναυτικής έρευνας στην Ευρώπη. [5] Περισσότερες πληροφορίες σχετικά με τη συμμετοχή στις ανοικτές διαδικτυακές διαβουλεύσεις που δρομολογήθηκαν από την Ευρωπαϊκή Επιτροπή τον Ιούλιο του 2012 περιλαμβάνονται στο συνημμένο έγγραφο εργασίας των υπηρεσιών της Επιτροπής. [6] Βλέπε την ενότητα «Υλοποίηση προσκλήσεων υποβολής προτάσεων» για τις αντίστοιχες ΚΕ των ΚΤΠ -στο συνημμένο έγγραφο εργασίας των υπηρεσιών της Επιτροπής.